सांप्रदायिक राजनीति ने अपने को स्थापित कराने व बनाए रखने के लिए हमेशा हिंसा का सहारा लिया है। महात्मा गाँधी की हत्या, बाबरी मस्जिद का ध्वंस व परमाणु हथियारों का परीक्षण इस राजनीति का चरण बद्ध अभियान है। समय-समय पर हुए सांप्रदायिक दंगों ने भी इसे आगे बढ़ाया है। निश्चित रूप से इसकी प्रतिक्रिया भी हुई है तथा कट्टरपंथी मुस्लिम संगठनों को भी अपनी राजनीति को आगे बढ़ाने का मौका मिला है। जो सांप्रदायिक ध्रुवीकरण पहले दंगों से होता था वह अब बम विस्फोट की घटनाओं से हो रहा है। हरेक बम विस्फोट की धटना के बाद बिना किसी सबूत या जाँच पड़ताल के तुंरत कुछ देशी-विदेशी मुस्लिम संगठनों को जिम्मेदार ठहरा दिया जाता है। जिस तरह से पहले सांप्रदायिक दंगों को लेकर राजनीति होती थी ठीक उसी तरह की राजनीति बम विस्फोट की घटनाओं को लेकर हो रही है। यह परिवर्तन जब से हम एक तरफा घोषणा करके अमरीका के 'आतंकवाद के ख़िलाफ़ युद्ध’ में सहयोगी बने हैं तब से आया है। इस्लाम को आतंकवाद का पर्याय बताने वाली राजनीति में हम शामिल हो गए हैं। जैसे-जैसे इन घटनाओं से निबटने के लिए और कठोर उपाए अपनाये जा रहे हैं, इनमें इजाफा ही हो रहा है।